b'\n_START_ARTICLE_\nSigny Arctander\n_START_SECTION_\nFamilie og oppvekst\n_START_PARAGRAPH_\nHun var datter av juristen Sofus Arctander (1845\xe2\x80\x931924) som var statsr\xc3\xa5d og fungerende statsminister. Han var av den slekten Arctander som kom fra L\xc3\xb8dingen i nord. Moren het Maren Sofie Aars (1849\xe2\x80\x931940) og var s\xc3\xb8nnedatter av prest og hoffpredikant Jens Aars (1779\xe2\x80\x931834) som ogs\xc3\xa5 satt p\xc3\xa5 Stortinget._NEWLINE_Signy ble f\xc3\xb8dt i Bergen, der faren siden 1890 hadde v\xc3\xa6rt borgermester og stortingsrepresentant. I 1901 flyttet hun med familien til Kristiania, der faren hadde blitt tollskriver.\n_START_SECTION_\nUtdanning og studietid\n_START_PARAGRAPH_\nHun tok examen artium 1915 og ble cand.oecon. i 1919 ved Universitetet i Oslo. Signys bror Ivar Arctander (1885\xe2\x80\x931953) hadde ti \xc3\xa5r tidligere tatt den samme utdanningen. I 1922 studerte hun statistikk i M\xc3\xbcnchen og K\xc3\xb8benhavn med offentlig stipend. _NEWLINE_I studietiden engasjerte Arctander seg i Kameratklubben, en idealistisk forening som arbeidet for forst\xc3\xa5else mellom kvinnelige studenter og arbeiderkvinner, og hun var i en \xc3\xa5rrekke klubbens leder. Arctander ble tidlig med i Norsk forening for sosialt arbeid, og var blant annet med p\xc3\xa5 \xc3\xa5 utarbeide Sosial h\xc3\xa5ndbok for Norge i 1937.\n_START_SECTION_\nJobb og motstandskamp\n_START_PARAGRAPH_\nFra 1920 og utover jobbet hun for Statistisk sentralbyr\xc3\xa5, f\xc3\xb8rst som sekret\xc3\xa6r. I 1937 startet hun oppdraget med \xc3\xa5 kartlegge hushjelpenes arbeidsvilk\xc3\xa5r._NEWLINE_Under andre verdenskrig ble hun vervet til illegalt motstandsarbeid av SSBs direkt\xc3\xb8r Gunnar Jahn, hvilket f\xc3\xb8rte til at hun i 1944 ble arrestert og plassert p\xc3\xa5 Grini der Jahn ogs\xc3\xa5 satt. Der satt hun fram til frigj\xc3\xb8ringen. _NEWLINE_I 1946 ble hun forfremmet til byr\xc3\xa5sjef og fikk medlemskap i Statens l\xc3\xb8nnskomit\xc3\xa9 og  Likel\xc3\xb8nnskomit\xc3\xa9en av 1949. I 1955 ble hun underdirekt\xc3\xb8r, noe hun var fram til hun gikk av med pensjon i 1965. Mens direkt\xc3\xb8r Petter Jakob Bjerve (1913\xe2\x80\x932004) satt p\xc3\xa5 Stortinget, var hun konstituert direkt\xc3\xb8r fra 1960 til 1963. Hun var da den h\xc3\xb8yeste plasserte norske kvinnelige tjenestemann._NEWLINE_Hun skrev flere avhandlinger som sosiale emner og var  norsk representant i Nordisk ekspertkommisjon for samordning av l\xc3\xb8nnstatistikken, samt styremedlem i Norsk forening for sosialt arbeid og Norsk statistisk forening. I en \xc3\xa5rrekke satt hun i det r\xc3\xa5dgivende utvalg for Sentralpasskontoret._NEWLINE_Den 9. januar i 1966 ble hun utnevnt til ridder av 1. klasse av St. Olavs Orden for \xc2\xabfortjenstfullt arbeid p\xc3\xa5 sosialstatistikkens omr\xc3\xa5de\xc2\xbb.\n_START_SECTION_\nEtterm\xc3\xa6le\n_START_PARAGRAPH_\nI en redaksjonell omtale i Aftenposten 24. oktober 1970 i forbindelse med hennes 75-\xc3\xa5rsdag, ble Signy Arctander omtalt slik (utdrag):_NEWLINE_Signy Arctanders interesser er mangfoldige, og hennes arbeidskraft har v\xc3\xa6rt noe helt enest\xc3\xa5ende. Ved siden av sitt krevende virke i byr\xc3\xa5et har hun publisert en lang rekke skrifter, f\xc3\xb8rst og fremst om sosiale emner. (...) Signy Arctander kan Norge. I tall og i virkeligheten bak tallene. Hun har fulgt det statistisk, fra det tunge, gr\xc3\xa5triste Fattig-Norge til dagens Industri-Norge, preget av vekst og fremgang. (...) Signy Arander har et lyrik sinn og et glimt i \xc3\xb8yet som forteller at humor er en del av hennes utrustning._NEWLINE_Signy Arctander er gravlagt i familiegrav p\xc3\xa5 V\xc3\xa5r Frelsers gravlund i Oslo, sammen med sine foreldre.'